  Виталий Пронин  Котькуд пинал пӧртэм мылкыдын но пӧртэм сямен вамыштэ тодон-валан дуннее. Но тужгес но вунонтэм со вамыш луэ, дыр, нырысетӥ классэ мынӥсьёслы но соослэн анай-атайёссылы. Кошкиз манет, кошкиз кык...  «урободэ дася толалтэ, дӧдьыдэ - гужем» шуэм сямен пиналзэ 1-тӥ классэ дасяны кин ке кутскиз кылем сӥзьыл ик. Октябрь толэзьысен ик Ижын но мукет городъёсын ужаны кутскизы «Вуоно первоклассниклэн школаез» курсъёс. Отчы тэшкылиос арнялы кык пол ветлылӥзы. Но октябрьысен кутскыса, май толэзёзь арнялы кык пол ужысь уд куриськылы, нош пиналэз садикысь пумитаны но школаысь келяны песяйёсмы вӧзамы ӧвӧл. Соин ик Света нылы со курсъёсы ӧз ветлы. Вуоно дышетӥсеныз кенешыса, валай, таӵе занятиослэн валтӥсь ужпумзы: тэшкыли школалы, дышетӥсезлы но эшъёсызлы мед дышоз. Нош гожъяськыны, кизэ волятыны, лыдӟиськыны дорады но быгатоды, шуиз Оксана Валерьевна.Школалы азьвылгес басьяськыны но дыг сямы люкетӥз, лэся. Малпай, июнь толэзе вазьгес кадь, пиналыд сӥзьылозь будоз на, басьтэм дӥсед-пыдкукед пичи кылёз. Озьы ваньзэ августлы кельтӥ. Тодмоосы ини вазьгес октӥськизы, соослэсь юалляськыса но дэмланъёссэс лыдэ басьтыса, магазинъёстӥ котырски. Та вакыт, пе, отын кулэстэм дунъёсын вуз басьтыны луэ.  Нырысь ик вамыштӥ рюкзак бырйыны.Магазинэ пырыса ик, валай: мон кадьёс трос на. Синтэм атаслы кӧжы сюрем сямен  ур-вар кыскало портфельёсты. Огпалаз туж чебер рюкзакъёс сыло, но малы ке калыкез отын ӧжыт. ӝажы доры матэктыса ик, учкисько. Чебер дыды вуиз но уӵы кадь чирдэ: туж умой портфель бырйиськоды, пиналдылэн тыбырыз но уз жадьы, вань книгаосыз но тэрозы. Дуныз но чидамон - 4 сюрс 800 манет. Киысьтым рюкзаке выж вылэ ӧжыт гинэ ӧз усьы. Паймем тусме возьматонтэм вылысь шуисько: нылылэн мугорыз пичи, нош таиз портфельды секыт но укыр бадӟым. Люр-ляр карись кышноос пала вамыштӥ. Продавец бордысьтым уг лэзиськы: таосыз 600 манетэн, но пырак верасько, соос одӥг-кык толэзь сяна уз чидалэ, кесиськозы. Зэм но ӟустари кадь вурем сумка воксё осконтэм адске. Ярам, 1 сюрс 700 манетэнзэ шедьтӥ ик. Сокем бадӟым но ӧвӧл, тыбырыз но ортопедъёслэн дэмламзыя лэсьтэмын.«Детский мир» магазинлэсь кыдёкын ик ӧй вал бере, вамыштӥ отчы. Тодмоосы шуизы, али, пе, отын 30 процент скидкаен вуз ӵекто. Пыри тӧдьы блузка басьтыны. Зэм, туж чеберъёсыз вань. Скидкаен блузка 950 манет сылэ. Кема бергатӥ но... ӧй басьты. Малпай, укыр дуно. Вуз карись шуэ: басьтэ, пиналлы коньдонэз жаляно ӧвӧл, сотэк уд валалэ нылпи будэтонэз. Уд вала ай, садикысен кутскыса ини, тэшкылиедлы коньдон куро ке.Вамыштӥ куинетӥяз. Таисьтыз шедьтӥ 650 манетэн тӧдьы блузка но 1 сюрс 200-эн сьӧд туфли. Басьтӥ на тӧдьы колготки 160 манетэн, 200 манетэн кык бант, физкультурае ветлыны 550-эн кроссовки. Отысь ик бичай буёло бумага, гуашь, пластилин, картон, тетрадь, клей, дневник - ваньмыз со 700 манетлы люкаськиз.Табере мыноно ательее. Отын быдэс класслы вуризы огъя форма. Сарафан, юбка но жилет басьтӥськод ке, школае ветлон дӥсь усе 4 сюрс манет котыр, мон басьтӥ сарафанзэ гинэ - 1 сюрс 700 манетэн. Сое но тупатъяны косӥм, кырыжгес вуриллям. Магазинын оло дунтэмгес но, чебергес но луысал ай. Пусъёно на, 2 сюрс  манетэз мынӥз учебникъёслы, та уксёез тулыс ик бичамы вал быдэс классэн. Дышетӥсьмы шумпоттӥз: туэ нырысетӥ классэ мынӥсьёс выль стандартъёсъя дышетскыны кутско, тэшкылиослы 4 учебник дунтэк висъяськоз. Озьыен, шыръяськоз 500 манетты. Со кылёз ини класслэн копилкаяз, озьы бере, сентябре анай-атайёслэсь чыры-пырыослы уксё уз куре.Кисые бушаз, нырысетӥ классэ мыныны нылме дасян понна кошкиз ваньзэ-ӧвӧлзэ 8 сюрс 360 манет. Нош дышетскон ар кутскем бере школаын курозы сиськонлы, охраналы, чылкыт вулы. Ӝоген кулэ луоз шуныт дӥсь, воштос пыдкук, куас... Малпаськод, зэм но, дуно ик усе зарни комоктэ школае дасян. Нош  кызьы меда трос нылпиё анайёс ваньмызлы уксё тырмыто? Часта ветло... Пиналдэ нырысетӥ сентябрьлы дӥсян-кутчан - со одӥг сюлмаськон, коньдон люкалод яке пунэмалод. Нош мар кароно, тэшкылиедлэн школае мынэмез уг поты ке? Кызьы тодоно: дась-а со тодон-валан дуннее зымыны, кызьы солэсь мылкыдзэ ӝутоно, кыӵе юрттэт сётоно?Нылы, апаезлэсь урок лэсьтэмзэ адӟыса, лэся, гужем ик шуиз:- Мама, будэме потэ, нош школае ӧй мынысал. Пыр-поч валэктӥд ке, малы отчы одно ик ветлоно, мон малпасько.-  Школаын  трос тунсыкозэ тодод, выль эшъёс шедьтод, визьмо луод. Нылпи садэ тонэ уз кутэ ни, нош пинь эмъясь луон понна (Светалэн со льӧль малпанэз) нырысь ик школаын умой дышетсконо, собере, отын нуназе но изьыны уг косо ни.- Ваньмыз со туж умой, но котькуд нунал урок лэсьтыны но трос лыдӟиськыны жадё кадь потэ, - нёжтэ Света.- Шутэтскон понна вань каникулъёс, - буйгатӥсько мон.Огшап малпаськемез бере нылы шуиз:- Ярам, часта ветло ини...Малпасько, нылылы 7 арес, нош солэн лыдӟиськемез но уг поты, гожъяське но урод, оло, дась ӧвӧл на портфелен ветлыны. Сюлэмшугме верай пичи классъёсын ужась дышетӥсьлы Римма Ичетовкиналы.- Пинал лыдӟиськыны, гожъяськыны но задача лэсьтыны быгатэ ке, со туж умой, но со уг возьматы на тэшкылилэсь школалы дась луэмзэ. Тэшкыли лыдӟиськыны, чотаськыны шугъяськиз ке но, тодон-валан люканы чиданэз, мылкыдыз сайказ ке, озьыен, со умой дышетскоз. 1-тӥ классэ вамыштӥсь муртэ школалы дась шуыны луэ, со кылзыны но верамез валаны быгатэ ке. Уго пичильтоклэн валтӥсь ужез - дышетӥсьлэсь сётэм заданизэ валаса быдэстон. Тэшкыли школалы дась:- арберилэсь быдӟалазэ, буёлзэ тодма ке,- карандаш шонер кутэ ке,- кыӵе ке суредэз адӟыса, сыӵезэ ик лэсьтыны быгатэ ке,- вала ке «азяз, мышказ, урдэсаз, бур палаз, паллян палаз, вылаз, улаз» кылъёслэсь пуштроссэс,- тодма ке квадратэз, треугольникез, кругез, прямоугольникез.Туж тросэз анай-атай бордысь потэ. Куд-ог пиналъёс уг валало «кулэ» но «уг яра» кылъёслэсь пуштроссэс. Чаклалэ ай дорады, кызьы нылды-пиды шудэ яке ужа. Тырме-а солэн чиданэз тӥлесьтыд косондэс быдэстыны, уг ке пӧрмыты, куштэ-а яке тырше-а сое йылаз-пумаз вуттыны. Тэшкылидэс пичи карыса, киыныды эн шонтэ, вӧзаз юрттӥське. Соку со  мытэм ужзэ одно ик быдэстоз, озьыен, школаын тодон-валан люканы но тыршоз. Со сяна, котькуд анай-атай чакланы кулэ пиналлэсь режимзэ.Визь-кенеш юано кариськи на психологлэсь. Наталья Малкова верамъя, пиналъёслэн школае мынэмзы потэ яке уг поты пӧртэм мугъёсъя. Потэ, малы ке шуоно вань эшъёсыз отчы мынозы, яке выль инты (школа, класс), дӥськут гочато. Вылезлы пиналъёс дышо одӥг-кык толэзь куспын. Соин ик октябрь-ноябрь толэзьёсы тэшкылилы тодон-валан люканы мед кельшоз, со та ужлэн ӧраз мед пыроз. Соин ик мон анай-атайёслы дэмласько нырысь ик бырйыны дышетӥсез, собере ини школаез. Уго ӵапак нырысетӥ дышетӥсь пиналлы пыӵатэ тодон-валанэз гажан. Нош анай-атайёс тунсыкъяськыны кулэ нылпизылэсь: мар со тодӥз нунал куспын, кыӵе мылкыдыз.- Малы пиналлэн школае мынэмез уг поты? Кышканэз бадӟым выль интылэсь, тодмотэм адямиослэсь.Куд-ог дыръя анай-атайёс асьсэос алекмыто дыдызэс-этезэс. Кызьы тон дышетскод, «кыкъёс» октод, дыр, воксё визьмыд ӧвӧл шуыса, азьло ик куарето. Та выллем вераськонъёсты пинал кылэ но, ас кужымезлы осконэз усе. Эшшо одӥг янгышсы бадӟымъёслэн: эн тырше нылпидэс вундеркинд карыны. Эн тышкаське зол, эн юалэ отметкаос пумысен, дышетскыны мылкыдзэ эн быдтэ. Тросэз пиналъёс шугъясько малпанъёссэс шара но радызъя вераны. Соин сэрен кепырало, дышетӥсьлы юан сётыны уг дӥсьто. Тэшкылиды капчиен мед кенешоз шуыса, солы ӵемгес книга лыдӟе но бӧрысь вераське пуштросэз пумысен. Ульчаетӥ мыныкуды, шутэтскыкуды, ужакуды шудэм амал дышетэ пиналдэс котырысь суредъёсты синйылтыны, - индылэ Наталья Витальевна. Анае ужа ужын...Дась-а пиналды школае мыныны, валаны луоз пӧртэм тестъёсъя но. Вань туж огшорыосыз но, кылсярысь, таӵе пиналлы юанъёс сётоно, но верано ӧвӧл, тӥ сое эскериськоды шуыса.1. Вера аслэсьтыд нимдэ-тулдэ.2. Вера анай-атаедлэсь нимтулзэс.3. Кӧня тыныд арес?4. Кытын но кыӵе адресъя тон улӥськод?5. Кин луыса ужало анаед, атаед?6. Вань-а тынад сузэр-вынъёсыд?7. Кызьы эшъёсыдлэн нимъёссы?8. Кызьы тон шудӥськод эшъёсыныд толалтэ но гужем?9. Кыӵе ныл (пи) нимъёсты тодӥсь-код?10. Вера нунал нимъёсты но ар вакытъёсты.11. Кыӵе ар вакыт али ульчаын?12. Маин висъяське тол гужемлэсь (тулыс сӥзьыллэсь)?13. Кыӵе вакытэ писпуос вожекто (куаръясько)?14. Кыӵе пӧйшуръёсты тон тодӥсь-код?15. Кызьы нимасько пунылэн (коӵыш-лэн, скаллэн) пиосыз?16. Тынад школаын дышетскемед потэ-а?17. Кытын умойгес дышетскыны: анаеныд дорад яке дышетӥсен школаын?18. Малы кулэ дышетскыны?19. Кыӵе профессиосты тон тодӥсь-код?20. Мар каре врач (вуз карись, дыше-тӥсь)?Валэктонъёс шонересь, «Анае ужа вуз карись луыса», «Атаелэн нимтулыз - Иванов Сергей Петрович» выллем верамын ке. Шонересь ӧвӧл, соос тазьы чузъясько ке: «Анае ужа ужын», «Атае - Сергей».Пиналды 20-19 юанлы шонер валэктӥз ке, озьыен, со быдэсак дась школае мыныны. 18-11 юанлы шонер вераз ке, тэшкылидэс шоро-куспо дась шуыны луоз. Нош 10 но солэсь ӧжыт юанлы гинэ вераны тодӥз ке, зарни комокты школае мыныны кисьмамтэ на.Та тестэн Светаме эскероно кожай, 19 юанлы шонер валэктон сётӥз, озьы бере, дышетскыны пӧрмытоз, дыр. Канжатӥз сое 16-тӥ юан. Огшап малпаськемез бере Света бадӟым мурт сямен лулӟиз но шуиз: будэме потэ, визьмо луэме потэ, озьыен, школае мынытэк уз луы. Дышетӥсе но монэ возьма ни, тон но сомында басьяськид ни... Мыно.   